CELEX: 52014DC0411
Language: mt
Date: 2014-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali ta' Franza għall-2014 u li twassal opinjoni tal-Kunsill dwar il-programm ta' stabbiltà ta' Franza għall-2014

|
			
		
		
		52014DC0411
		
			Rakkomandazzjoni għal RAKKOMANDAZZJONI TAL-KUNSILL dwar il-programm ta' riforma nazzjonali ta' Franza għall-2014 u li twassal opinjoni tal-Kunsill dwar il-programm ta' stabbiltà ta' Franza għall-2014 /* COM/2014/0411 final - 2014/ () */
			
				
		
		
			
			   	 
 
Rakkomandazzjoni għal
RAKKOMANDAZZJONI TAL-KUNSILL
dwar il-programm ta' riforma nazzjonali ta'
Franza għall-2014
u li twassal opinjoni tal-Kunsill dwar il-programm ta' stabbiltà ta' Franza
għall-2014

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ ta’ pożizzjonijiet ta' baġit u s-sorveljanza u
l-koordinazzjoni ta’ politika ekonomika[1],
u b’mod partikolari l-Artikolu 5(2) tiegħu,
Wara li kkunsidra r-Regolament (EU) Nru 1176/2011
tal-Parlament Ewropew u tal-Kunsill tas-16 ta' Novembru 2011
dwar il-prevenzjoni u l-korrezzjoni tal-iżbilanċi makroekonomiċi[2], u b’mod partikolari
l-Artikolu 6(1) tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Parlament Ewropew[4],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkunsidra l-opinjoni tal-Kumitat
Ekonomiku u Finanzjarju,
Wara li kkunsidra l-opinjoni tal-Kumitat
tal-Protezzjoni Soċjali,
Wara li kkunsidra l-opinjoni tal-Kumitat
tal-Politika Ekonomika,
Billi:
(1)                   
Fis-26 ta’ Marzu 2010, il-Kunsill
Ewropew qabel mal-proposta tal-Kummissjoni biex tiġi mnedija
strateġija ġdida għat-tkabbir u l-impjiegi, Ewropa 2020,
ibbażata fuq koordinazzjoni msaħħa tal-politiki tal-ekonomija,
li tiffoka fuq il-punti ewlenin fejn hija meħtieġa azzjoni biex jissaħħaħ
il-potenzjal tal-Ewropa għal tkabbir sostenibbli u kompetittività.
(2)                   
Fit-13 ta' Lulju 2010, il-Kunsill,
abbażi tal-proposti tal-Kummissjoni, adotta rakkomandazzjoni dwar il-linji
gwida ġenerali għall-politiki ekonomiċi għall-Istati Membri
u l-Unjoni (mill-2010 sal-2014) u, fil-21 ta' Ottubru 2010,
adotta deċiżjoni dwar il-linji gwida għall-politiki tal-impjiegi
tal-Istati Membri, li flimkien jiffurmaw il-"linji gwida integrati".
L-Istati Membri kienu mistiedna sabiex jikkunsidraw il-linji gwida integrati
fil-politiki ekonomiċi u tal-impjiegi tagħhom.
(3)                   
Fid-29 ta' Ġunju 2012,
il-Kapijiet ta' Stat jew ta' Gvern iddeċidew dwar Patt għal Tkabbir u
Impjiegi, li jipprovdi qafas koerenti għal azzjoni f'livell nazzjonali,
dak tal-UE kif ukoll taż-Żona tal-Euro permezz tal-użu
tal-għodod, l-istrumenti u l-politiki kollha possibbli. Huma ddeċidew
dwar azzjoni li għandha tittieħed fil-livell tal-Istati Membri, fejn
b'mod partikolari esprimew impenn sħiħ biex jintlaħqu l-għanijiet
tal-Istrateġija Ewropa 2020 u biex jiġu implimentati
r-rakkomandazzjonijiet speċifiċi għall-pajjiż.
(4)                   
Fid-9 ta' Lulju 2013, il-Kunsill
adotta rakkomandazzjoni dwar il-programm nazzjonali ta' riforma ta' Franza
għall-2013 u wassal l-opinjoni tiegħu dwar il-programm ta' stabbiltà
aġġornat ta' Franza għall-2012-2017. Fil-15 ta' Novembru 2013,
b'konformità mar-Regolament (UE) Nru 473/2013[5], il-Kummissjoni
ppreżentat l-opinjoni tagħha dwar l-abbozz ta' pjan baġitarju
ta' Franza għall-2014[6].
(5)                   
Fit-13 ta' Novembru 2013,
il-Kummissjoni adottat l-Istħarriġ Annwali dwar it-Tkabbir[7], li jagħti bidu
għas-Semestru Ewropew 2014 tal-koordinazzjoni tal-politika ekonomika.
Fl-istess ġurnata abbażi tar-Regolament (UE) Nru 1176/2011,
il-Kummissjoni adottat ir-Rapport dwar il-Mekkaniżmu ta' Twissija[8], li fih Franza ġiet
identifikata bħala wieħed mill-Istati Membri li dwaru għandu
jitwettaq eżami mill-ġdid fil-fond. 
(6)                   
Fl-20 ta' Diċembru 2013,
il-Kunsill Ewropew approva l-prijoritajiet li jiżguraw stabbiltà
finanzjarja, konsolidament fiskali u azzjoni biex jissaħħaħ it-tkabbir.
Il-Kunsill enfasizza l-ħtieġa li jissokta l-konsolidament fiskali
differenzjat u favur it-tkabbir, sabiex il-kundizzjonijiet ta' self
għall-ekonomija jerġgħu lura għan-normal, jiġu
promossi t-tkabbir u l-kompetittività, jiġu ttrattati l-qgħad u l-konsegwenzi
soċjali tal-kriżi, u biex l-amministrazzjoni pubblika tiġi
mmodernizzata.
(7)                   
Fil-5 ta' Marzu 2014, il-Kummissjoni
ppubblikat ir-riżultati tal-eżami mill-ġdid fil-fond dwar Franza[9], skont l-Artikolu 5
tar-Regolament (UE) Nru 1176/2011. L-analiżi tal-Kummissjoni
wasslitha biex tikkonkludi li Franza għadha għaddejja minn
żbilanċi makroekonomiċi li jeħtieġu
monitoraġġ speċifiku u azzjoni politika deċiżiva.
Partikolarment, id-deterjorazzjoni fil-bilanċ tal-kummerċ u
fil-kompetittività u l-implikazzjonijiet tad-dejn kbir tas-settur pubbliku
jistħoqqilhom attenzjoni politika kontinwa.
(8)                   
Fis-7 ta' Mejju 2014, Franza
ppreżentat il-programm nazzjonali ta' riforma tagħha għall-2014
kif ukoll il-programm ta' stabbiltà għall-2014. Biex jiġu kkunsidrati
l-konnessjonijiet ta' bejniethom, iż-żewġ Programmi ġew
ivvalutati fl-istess żmien.
(9)                   
L-objettiv tal-istrateġija baġitarja
spjegata fil-programm ta' stabbiltà tal-2014 huwa li jikkoreġi
d-defiċit eċċessiv sal-2015 u li jilħaq l-objettiv ta’
terminu medju fl-2017. Il-programm jikkonferma l-objettiv ta’ terminu medju
preċedenti ta' baġit bilanċjat f'termini strutturali, li huwa
aktar strett mir-rekwiżiti mitluba mill-Patt ta' Stabbiltà u Tkabbir.
Il-parogramm jippjana li d-defiċit jinġieb għal 3 % tal-PDG
fl-2015, lil hinn mill-objettiv stipulat fir-rakkomandazzjoni tal-Kunsill tal-21 ta' Ġunju 2013.
Minn hemm 'il hemm, il-progress annwali ppjanat (rikalkulat) lejn l-objettiv
fuq terminu medju huwa inqas mill-minimu mitlub ta' 0,5 % tal-PDG.
Kumplessivament, l-istrateġija tal-baġit spjegata fil-programm hija
biss parzjalment skont ir-rekwiżiti tal-Patt ta' Stabbiltà u Tkabbir.
Il-programm jipproġetta li d-dejn tal-gvern se jilħaq il-95,6 %
tal-PDG fl-2014 u l-2015 u mbagħad jinżel għal 91,9 % fl-2017.
Ix-xenarju makroekonomiku sottostanti l-proġġezzjonijiet
baġitarji fil-prgramm huwa plawsibbli għall-2014 u kemm xejn ottimist
għall-2015, bil-PDG proġġettat li jikber b'1,0 % u 1,7 %
din is-sena u ta' wara, minflok 1,0 % u 1,5 % skont it-Tbassir
tar-Rebbiegħa tal-Kummissjoni tal-2014. F'April 2014, il-Kunsill
Għoli għall-Finanzi Pubbliċi (“Haut Conseil des finances
publiques”), li huwa indipendenti ħareġ opinjoni dwar ix-xenarju
makroekonomiku tal-programm. Fil-5 ta' Marzu 2014, Franza kienet
rakkomandata mill-Kummissjoni biex tagħmel aktar sforzi biex tiżgura
komformità sħiħa mar-rakkomandazzjonijiet tal-Kunsill skont
il-proċedura ta' defiċit eċċessiv. Il-programm ta'
stabbiltà jelenka għadd ta' miżuri addizzjonali għall-2014,
fosthom il-kanċellazzjoni ta' approprazzjonijiet ministerjali li se
jiġu adottati bħala parti minn baġit supplimentari u l-ewwel
effetti tal-pjan ta' ffrankar ta' EUR 50 biljun mħabbar mill-gvern.
Abbażi ta' dan, u wkoll meta jitqies li l-isforz fiskali milħuq fl-2013
kien ogħla minn dak mistenni meta saret ir-rakkomandazzjoni
tal-Kummissjoni, il-programm jista' jitqies li ftit jew wisq jirreaġixxi
għar-rakkomandazzjoni tal-Kummissjoni. Il-livell tad-dettall
tal-miżuri ta' konsolidament fiskali mhuwiex biżżejjed biex
jiżgura l-korrezzjoni tas-sitwazzjoni ta' defiċit eċċessiv
sal-2015, kif sostnut mit-tbassir tal-Kummissjoni ta' defiċit ta' 3,4 %
tal-PDG is-sena d-dieħla u aġġustament strutturali sottostanti
li ma jilħaqx b'ħafna l-livell rakkomandat mill-Kunsill. Barra minn
dan, ir-riskji għall-miri tal-gvern ixeqilbu 'l isfel. Partikolarment,
parti mill-miżuri addizzjonali għall-2014 imħabbra fil-programm
għadhom iridu jiġu adottati u l-ammont pjanat ta' ffrankar
għall-2015 huwa ambizjuż wisq. Abbażi tat-Tbassir
tal-Kummissjoni, l-isforz fiskali matul l-2013-2014 mhux biżżejjed b'0,2 pp
tal-PDG f'termini ta' bidla (ikkoreġuta) fil-bilanċ strutturali u b'0,1 pp
tal-PDG f'termini ta' ammont ta' miżuri estimati bħala
meħtieġa fi żmien ir-rakkomandazzjoni tal-Kunsill. Abbażi
tal-valutazzjoni tiegħu tal-programm u t-tbassir tal-Kummissjoni, skont
ir-Regolament tal-Kunsill (KE) Nru 1466/97, il-Kunsill huwa tal-opinjoni
li l-miżuri sottostanti l-istrateġija baġitarja
jeħtiġilhom jiġu speċifikati aktar u li huma
meħtieġa aktar sforzi biex tikkonforma mar-rakkomandazzjoni
tal-Kunsill u biex tiżgura perkors xieraq lejn l-objettiv ta’ terminu
medju minn hemm 'l hemm. Partikolarment, l-isforzi għandhom ikunu elenkati
fil-dettall fil-liġi li ġejja li temenda l-baġit għall-2014.

(10)               
Minħabba d-dejn tal-gvern għoli u li
għadu qed jiżdied u li l-iskadenza biex jiġi kkoreġut
id-defiċit eċċessiv kienet estiża għall-2015, huwa
wisq aktar importanti li l-baġit tal-2014 jiġi implimentat b'mod
strett u li jsiru sforzi sostanzjali ta' konsolidament bis-serjetà fl-2015.
Partikolarment, in-nefqa pubblika għandha tikber b'pass wisq
iżgħar mis-snin ta' qabel, kif ippjanat mill-Gvern Franċiż. Għalhekk, hemm il-ħtieġa li
l-istrateġija biex titnaqqas in-nefqa tiġi speċifikata aktar
billi tiġi intensifikata l-analiżi kontinwa tal-infiq u billi
jiġi ridifenit fejn rilevanti, l-ambitu tal-azzjoni tal-gvern. Iffrankar
imdaqqas fuq terminu qasir ma jistax jintlaħaq mingħajr ma titnaqqas
b'mod sinifikanti ż-żieda fin-nefqa tas-sigurtà soċjali, li
tammonta għal kważi nofs in-nefqa tas-settur pubbliku. Dan jimplika
tnaqqis fil-kostijiet tal-kura tas-saħħa u l-pensjonijiet,
pereżempju billi jiġu stabbiliti miri għan-nefqa annwali
fil-kura tas-saħħa aktar ambizjużi u ffriżar temporanju
tal-pensjonijiet, kif ukoll ta' benefiċċji soċjali oħra
attwalment previsti mill-gvern. Barra minn dan, il-liġi
l-ġdida pjanata tad-deċentralizzazzjoni għandha tirrazzjonalizza
d-diversi s-saffi amministrattivi fi Franza biex telimina d-dupplikazzjoni
amministrattiva u jinħolqu aktar sinerġiji, żieda fl-effiċjenza
u ffrankar permezz tal-fużjoni jew it-tneħħija ta' saffi
amministrattivi . F'dan ir-rigward, mhux biss ir-riformi strutturali elenkati
fil-programm ta' stabbiltà se jseħħu biss fuq terminu medju, minkejja
l-iskeda pjanata li kienet ġiet ippreżentata mill-programm ta' stabbiltà,
iżda se jkunu wkoll soġġetti għal riskju ta'
implimentazzjoni sinifikanti. Il-kontroll tan-nefqa tal-gvern lokali
għandha tissaħħaħ ukoll, fosthom billi tinkludi limitu
massimu fuq iż-żieda annwali fid-dħul mit-taxxi tal-gvern lokali
filwaqt li jiġi implimentat b'mod rigoruż it-tnaqqis fl-għotjiet
mill-gvern ċentrali. Lil hinn mill-ħtieġa għall-iffrankar
fuq terminu qasir, is-sostenibbiltà fuq terminu twil tal-finanzi pubbliċi
hija kwistjoni ta' tħassib ukoll. Filwaqt li n-nefqa pubblika fuq is-saħħa
nżammet taħt kontroll f'dan l-aħħar snin, huma
meħtieġa aktar sforżi biex titjieb il-kosteffikaċja
tas-sistema tas-saħħa. Partikolarment, hemm il-ħtieġa li
jiġu implimentati aktar politiki ta' konteniment tal-kostijiet peress li
s-sistema tas-saħħa hija proġettata li tiffaċċa
żieda sinifikanti fin-nefqa fuq perjodu medju u twil. Oqsma fejn
għandha tiżdied l-effiċjenza jinkludu l-farmaċewtiċi u
l-infiq amministrattiv kif ukoll il-kura fl-isptarijiet. Fl-aħħar,
riforma tal-pensjonijiet ġiet adottata f'Diċembru 2013
bil-għan li tiżgura s-sostenibbiltà fit-tul tas-sistema. Madankollu
r-riforma fil-pensjonijiet mhux se tkun biżżejjed biex
tneħħi d-defiċit tas-sistema, partikolarment id-defiċit li
jirriżulta minn skemi għall-uffiċjali tal-gvern statali u l-impjegati
li jaħdmu f'għadd ta' kumpaniji kontrollati mill-istat. Kollox ma'
kollox, skont il-proġettazzjonijiet tal-awtoritajiet Franċiżi,
il-miżuri l-ġodda tal-pensjonijiet se jnaqqsu d-defiċit totali
tas-sistema biss b'nofs għal madwar 0,5 % tal-PDG sal-2020. Barra
minn hekk, id-daqs tal-aġġustament huwa soġġett għal
riskji għax ix-xenarju makroekonomiku sottostanti dawn
il-proġezzjonijiet jista' jkun ottimist żżejjed. Il-kumitat li
għadu kif twaqqaf biex jimmonitorja l-pensjonijiet (“Comité de suivi des
retraites”) għandu jiżgura li d-defiċit tas-sistema jiġi
eliminat gradwalment.
(11)               
Franza hija fost l-Istati Membri fejn il-kost
tax-xogħol huwa l-ogħla. Partikolarment, il-piż għoli
tat-taxxa fuq ix-xogħol inaqqas il-profittabbiltà tad-ditti. Sabiex
jgħin lill-kompetittività tal-kost, il-Gvern Franċiż ħa
għadd ta' inizjattivi biex inaqqas il-piż tat-taxxa fuq
ix-xogħol. Ribass tat-taxxa għall-kompetittività u l-impjiegi (CICE),
ekwivalenti għal tnaqqis fil-kost tax-xogħol għall-pagi inqas
minn darbtejn u nofs il-paga minima kien adottat f'Diċembru 2012.
Tnaqqis ieħor ta' EUR 10 biljun fil-kost tax-xogħol tħabbar
bħala parti mill-"patt ta' responsabbiltà u solidarjetà"
f'Jannar 2014. Iż-żewġ miżuri se jammontaw għal
EUR 30 biljun jew 1,5 % tal-PDG, li huma proporzjonati
maż-żieda kumplessiva fit-tassazzjoni tal-kumpaniji rreġistrati
fl-2010-2013 u li tnaqqas biss bin-nofs id-differenza bejn Franza u
ż-Żona tal-Euro f'termini ta' kontribuzzjonijiet tas-sigurtà
soċjali mill-impjegatur. Madankollu, id-ditti li jesportaw, li x'aktarx
iħallsu pagi għoljin, se jibbenefikaw inqas mis-CICE mid-ditti li ma
jesportawx, u b'hekk jitnaqqas l-impatt tal-miżura fuq il-kompetittività.
Il-patt ta' responsabbiltà u solidarjetà jinkludi tnaqqis fil-kost
tax-xogħol għall-pagi baxxi u tnaqqis li jimmira lejn pagi bejn 1,6 u
3,5 darbiet il-paga minima. Il-miżura tal-aħħar, li mistennija
tidħol fis-seħħ mill-2016, ikollha impatt aktar dirett fuq
id-ditti li jesportaw. L-iffissar tal-pagi fi Franza għandu x-xejra li
jwassal għal distrosjonijiet tal-istruttura tal-pagi u jillimita l-abbiltà
tad-ditti li jaġġustaw il-pagi meta jonqos ir-ritmu ekonomiku.
Il-Kunsill Għoli għall-Finanzjament tal-Protezzjoni Soċjali
(“Haut Conseil du financement de la protection sociale”) ivvaluta l-impatt
tax-xenarji differenti tal-eżenzjonijiet mis-sigurtà soċjali fuq
ix-xogħol, iżda ma tantx enfażizza l-impatt fuq l-iżvilupp
tal-pagi u l-kompetittività. Madankollu, għalkemm ingħataw
eżenzjonijiet estenżivi, għall-ħaddiema li jitħallsu
paga minima, il-kost tax-xogħol bil-paga minima għadu għoli.
Dawn l-eżenzjonijiet jikkontribwixxew biex ġie kkontenut il-kost
tax-xogħol fl-2013, li huwa żvilupp pożittiv, iżda l-livell
tal-paga minima fi Franza huwa tali li jipprovdi wieħed mill-ogħla
livelli ta' poter tal-akkwist fl-UE. Il-paga minima għalhekk għandha
tibqa' tevolvi b'mod li jkun ta' sostenn għall-kompetittività u
l-ħolqien tax-xogħol. Fi Franza jeżistu biss ftit
eżenzjonijiet mill-paga minima statutorja u jistgħu jsiru sforzi
addizzjonali biex jitnaqqas il-kost tax-xogħol għall-gruppi
vulnerabbli.
(12)               
Il-klassifikazzjoni globali ta' Franza f'għadd
ta' stħarriġ dwar l-ambjent kummerċjali ħżienet. Waqt
li saru sforzi bħala parti minn "xokk ta' simplifikazzjoni"
mniedi f'Lulju 2013 biex tiġi ffaċilitata r-relazzjoni bejn
id-ditti u l-amministrazzjoni, hemm bżonn li l-ambjent kummerċjali
jitjieb aktar. Flimkien ma' dan, għadd ta' miżuri meqjusa fil-pjan
ta' simplifikazzjoni għadhom iridu jiġu definiti u implimentati.
Partikolarment, għandha tingħata attenzjoni speċifika lir-regolamenti
tal-kodiċi tax-xogħol jew ir-regoli tal-kontabilità marbuta ma'
limiti ta' daqs speċifiċi li jtellfu t-tkabbir tad-ditti
Franċiżi. Dawn jistgħu jkollhom rwol fid-diffikultajiet tal-SMEs
biex jikbru sa daqs li jippermettilhom jesportaw u jinnovaw. Inizjattivi
politiċi biex jissaħħaħ l-infiq fir-R&Ż u
l-innovazzjoni minn kumpaniji privati, partikolarment il-kreditu tat-taxxa
fil-pilastri tar-riċerka u l-innovazzjoni, sa issa taw riżultati
mħallta. Il-piż dejjem jonqos tas-settur industrijali fis-settur
privat ta' Franza jfisser li l-infiq fir-R&Ż mill-kumpaniji privati
qed jistaġna minkejja sforżi sinifikanti fil-livell tad-ditti.
Bħala konsegwenza, proporzjon kbir tal-infiq fir-R&Ż għadu
ffinanzjat bi flus pubbliċi direttament permezz ta' riċerka pubblika
jew indirettament permezz ta' sussidji. L-effikaċja tal-għodod
eżistenti għandha titjieb aktar sabiex twassal għal infiq
ogħla fir-R&Ż minn ditti privati u innovazzjoni fis-settur
privat. Partikolarment, ir-riżorsi allokati għall-pilastri tal-kompetittività
jistgħu jrawmu effetti ta' skala aħjar u jtejbu d-diffużjoni
tal-innovazzjoni. Barra minn hekk, l-effikaċja tal-politika tista'
tissaħħaħ billi dawn il-pilastri jitħallew isiru netwerks
reali ta' ditti b'effetti sekondarji pożittivi. Fl-aħħar il-kost
tal-kreditu tat-taxxa fuq ir-riċerka huwa mistenni li jilħaq
EUR 5,8 biljun fl-2014 (qrib iż-0,3 % tal-PDG). Minkejja l-kost
ta' din il-miżura, mhi disponibbli l-ebda valutazzjoni tal-effikaċja
tagħha fuq ir-R&Ż.
(13)               
Minkejja li tneħħew ostakli fuq il-forma
ġuridiċi, ir-rekwiżiti jew it-tariffi tal-parteċipazzjoni
għal ċerti professjonijiet (pereż. il-veterinarji),
il-maġġoranza għadhom jiffaċċaw ostakli sinifikanti
biex jidħlu jew iwettqu negozju llum (pereż. tat-taxxi, is-settur
privat, in-nutara u l-professjonisti legali aktar ġeneralment).
Il-prinċipju tan-numerus clausus għall-aċċes
għal ħafna professjonijiet (tobba, spiżjara, eċċ,)
għadu qed itellef l-aċċess għas-servizzi, u jista'
jiġi rieżaminat mingħajr ma' il-kwalità u s-sikurezza
jitpoġġew f'riskju. Sal-lum ma saret l-ebda valutazzjoni bir-reqqa
tal-ħtieġa għal u l-proporzjonalità tar-restrizzjonijiet li
affettwaw il-professjonijiet regolati. Fis-settur tal-imnut, ir-rekwiżiti
tqal tal-awtorizzazzjonijiet biex jinfetħu ħwienet kummerċjali,
speċjalment li jirriżulataw mir-regoli tal-ippjanar urban u
l-projbizzjoni ta' bejgħ b'telf għadhom hemm u għandhom impatt
ħażin fuq il-kompetittività u l-konsumaturi. Sal-lum, ma ġiet
adottata l-ebda miżura konkretta fi Franza biex jitneħħew
l-ostakli għad-dħul fis-settur tal-imnut. Fir-rigward
tad-distribuzzjoni tal-elettriku u l-gass, qed jitneħħew gradwalment
il-prezzijiet regolati għall-konsumaturi li mhumiex unitijiet
domestiċi. Madankollu, il-prezzijiet għadhom regolati
għall-unitajiet domestiċi u għall-elettriku dawn huma stipulati
taħt il-livelli tal-kost u l-aċċess għal fornituri
oħrajn huwa limitat. Fir-rigward tal-interkonnessjonijiet
tal-enerġija, il-proġetti fis-seħħ, partikolarment ma'
Spanja, għandhom jitlestew biex jissaħħu l-interkonnessjonijiet
tal-elettriku u l-gass mal-pajjiżi ġirien. Fis-settur tal-ferroviji,
l-ostakli għad-dħul fis-suq għadhom jimpedixxu l-funzjonament
effiċjenti tas-suq. Franza ma fetħitx is-suq domestiku tagħha
tal-passiġġieri bil-ferrovija għall-kompetizzjoni, ħlief
is-servizzi internazzjonali, fejn hemm biss ftit parteċipanti ġodda.
Hija nediet riforma tas-sistema ferrovjarja tagħha bil-ħsieb li
tagħmilha aktar finanzjarjament sostenibbli. Abbozz ta' liġi kien
ppreżentat f'Ottubru 2013 u bħalissa qiegħed jiġi
diskuss mill-Parlament. Il-miżuri ppreżentati jinkludu t-twaqqif ta'
maniġer tal-infrastruttura bil-poteri kollha fi ħdan struttura
integrata vertikalment inkluż l-operatur attwali. Din l-istruttura
ġdid tistà xxekkel l-aċċess għan-netwrk minn operaturi
alternattivi.
(14)               
Franza għandha taxxi kumplessivi għoljin
u li qed jiżdiedu. Fl-2013, il-proporzjon tat-taxxa mal-PDG kien ta' 45,9 %,
wieħed mill-ogħla fl-UE u li kien għola bi 3,3 pps minn
meta beda l-konsolidament fiskali fl-2010. F'dan l-isfond, kumitat
speċjali (“Assises de la fiscalité”) ipprovda input għal riforma
tas-sistema tat-taxxa. Sa issa ftit sar progress biex jitbaxxaw ir-rati
statutorji tat-taxxa fuq l-introjtu personali u tal-kumpaniji u biex
tiżdied effiċjenza tal-VAT. Minflok, sovraimposta fuq il-kumpaniji
kbar ġiet estiża sal-2015 u dan se jirriżulta biex ir-rata
kumplessiva tat-taxxa fuq l-introjtu tal-kumpaniji se tilħaq 38,1 %
(ir-rata statutorja ta' 33,3 % diġà hija waħda mill-għola
fl-UE). Il-Gvern Franċiż ħabbar tnaqqis gradwali fir-rata
statutorja għal 28 % sal-2020 iżda ma hemmx informazzjoni dwar
l-iskedar preċiż ta' din il-miżura. Sar ukoll xi progress
limitat matul l-aħħar sena fit-tnaqqis u r-razzjonalizzazzjoni
tal-infiq tat-taxxa fuq l-introjtu. Minkejja xi ftit progress fil-qasam
tat-tassazzjoni ambjenatli (pereż. bl-introduzzjoni gradwali tat-taxxa fuq
il-karbonju jew "contribution climat énergie") is-sehem tat-taxxa
ambjentali fil-PDG għadu baxx. Partikolarment, id-dazji tas-sisa fi Franza
mhumiex indiċizzati mal-inflazzjoni u xi sussidji ta' ħsara
għall-ambjent importanti bħar-rata preferenzjali tad-dazju tas-sisa
fuq id-diżil għadhom hemm. Fl-aħħar ma
ttieħdet l-ebda miżura addizzjonali fl-2013 biex tindirizza x-xejra
lejn id-dejn fit-tassazzjoni tal-kumpaniji bil-għan li tiġi
pprevenuta żieda oħra fid-dejn privat. 
(15)               
Għalkemm għadd ta' miżuri
politiċi ttieħdu fi Franza, is-sitwazzjoni fis-suq tax-xogħol
baqgħet tiħżin fl-2013 u għad hemm sfidi sinifikanti.
Il-qgħad kompla jikber għal 10,3 % fl-2013 (minflok 7,5 %
fl-2008). Is-suq tax-xogħol ta' Franza għadu segmentat b'livelli
baxxi ħafna ta' tranzizzjonijiet minn kuntratti temporanji għal
kuntratti permanenti (il-probabilità li wieħed jiċċaqlaq minn
kuntratt temporanju għal xogħol permanenti kienet biss ta' 10,6 %
fl-2010 meta mqabbla ma' 25,9 % tal-medja tal-UE). Il-ftehim
interprofessjonali dwar l-iżgurar tax-xogħol sar liġi li
ġiet adottata f'Lulju 2013. Minkejja li din ir-riforma hija pass
pożittiv, l-impatt f'dan l-istadju għadu ma nħassx kullimkien.
Partikolarment, wisq ftit kumpaniji użaw l-arranġamenti
għall-arranġamenti fil-livell ta' kumpanija maħluqa mil-liġi
biex tiżdied il-flessibbiltà tal-kundizzjonijiet tax-xogħol
fil-każ ta' diffikultajiet ekonomiċi temporanji. Madankollu, ir-rata
tat-tkeċċijiet effettivi li nġibu quddiem il-qrati naqqset sew.
Filwaqt li fl-2014 saru negozjati bejn is-sħab soċjali biex
jirriformaw is-sistema tal-benefiċċji tal-qgħad,
l-arranġament il-ġdid mhuwiex mistenni jnaqqas sostanzjalment
id-defiċit tas-sistema. Id-defiċit kumulat tas-sistema
tal-benefiċċji tal-qgħad, li kien qrib 1 % tal-PDG fl-2013,
jitlob miżuri strutturali addizzjonali biex jiżguraw is-sostenibbiltà
tagħha. Partikolarment, xi elementi, bħall-kundizzjonijiet
tal-eleġibbiltà, il-benefiċċji digressivi tul iż-żmien
jew ir-rati ta' sostituzzjoni għall-ħaddiema bl-għola pagi
ġew immodifikati biss ftit wara l-aħħar ftehim bejn is-sħab
soċjali f'Marzu 2014 u dawn għandhom jiġu adattati aktar
biex jiżguraw li l-inċentivi biex dak li jkun jaħdem ikunu
adegwati. Grazzi għar-riformi suċċessivi fil-pensjonijiet,
ir-rata tal-impjieg tal-ħaddiema bejn il-55 u l-64 sena żdiedet
b'mod kostanti matul dawn l-aħħar tliet snin. Madankollu, ir-rata
tal-impjieg fost il-ħaddiema ixjaħ fi Franza (45,6 % fl-2012)
għadha inqas sew mill-medja tal-UE (-4,5 pps inqas) u 55 % biss
tal-ħaddiema ixjaħ fi Franza jirtiraw mill-ewwel wara l-impjieg (2008-2011).
B'riżultat, ir-rata tal-qgħad f'dan il-grupp żdiedet sew matul
l-aħħar snin. Għalhekk, hemm il-ħtieġa li
jissaħħu l-miżuri biex titjieb l-impjegabbiltà tagħhom
filwaqt li jiġu rieżaminati l-inċentivi tagħhom biex
jibqgħu jaħdmu jew jerġgħu jibdew jaħdmu.  
(16)               
L-istħarriġ tal-Programm tal-2013
għall-Valutazzjoni Internazzjonali tal-Istudenti juri li l-inugwalità
edukattiva fi Franza hija fost l-għola fil-pajjiż tal-OECD.
Wieħed minn kull sitt żgħażugħ fi Franza jitlaq
l-edukazzjoni u t-taħriġ mingħajr kwalifiki. Dan huwa
partikolarment ta' tħassib minħabba li r-rata tal-qgħad fost
iż-żgħażagħ fl-2013 kienet ta' 25,5 % u peress li
r-riskju li tkun qiegħed kien kważi d-doppju
għaż-żgħażagħ bl-inqas kwalifiki. Skemi li
jippromwovu l-apprendistat għandhom jilħqu partikolarment
liż-żgħażagħ bl-inqas kwalifiki Sar xi progress
fl-indirizzar ta' din il-kwistjoni permezz tat-tnedija tar-riforma
tal-edukazzjoni obbligatorja f'Lulju 2013 u l-adozzjoni ta' liġi dwar
l-edukazzjoni vokazzjonali u t-tagħlim tul il-ħajja f'Marzu 2014.
Madankollu, għadu kmieni wisq biex wieħed jivvaluta jekk dawn
il-miżuri hux effettivament se naqqsu l-inugwalitajiet fis-sistema
edukattiva u pjan ġdid li jimmira lejn l-iskejjel tal-edukazzjoni
sekondarja baxxa f'żoni żvantaġġati tħabbar
f'Jannar 2014 u għad irid jiġi implimentat. Fl-aħħar,
it-tranżizzjoni mill-iskola għax-xogħol ġiet
iffaċilitata iżda l-għadd ta' apprendisti naqqas fl-2012 u
l-iskemi bbenefikaw dejjem aktar minn studenti fl-edukazzjoni ogħla.
(17)               
Fil-kuntest tas-Semestru Ewropew, il-Kummissjoni
għamlet analiżi komprensiva tal-politika ekonomika ta' Franza.
Ivvalutat l-programm ta' stabbiltà u l-programm nazzjonali ta' riforma. Hija
qieset mhux biss ir-rilevanza tagħhom għall-politika fiskali u soċjoekonomika
sostenibbli fi Franza iżda anki l-konformità tagħhom mar-regoli u
l-gwida tal-UE, fid-dawl tal-ħtieġa li tissaħħaħ
il-governanza ekonomika ġenerali tal-Unjoni billi jingħata kontribut
fil-livell tal-UE għad-deċiżjonijiet nazzjonali futuri.
Ir-rakkomandazzjonijiet tagħha skont is-Semestru Ewropew
jidhru fir-rakkomandazzjonijiet minn (1) sa (7) hawn taħt.
(18)               
Abbażi ta’ din il-valutazzjoni, il-Kunsill
eżamina l-Programm ta’ Stabbiltà ta' Franza, u l-opinjoni tiegħu[10] tidher b’mod
partikolari fir-rakkomandazzjoni (1) ta' hawn taħt.
(19)               
Il-Kunsill eżamina l-programm nazzjonali ta'
riforma u l-programm ta' stabilità fid-dawl tar-rieżami fil-fond
tal-Kummisjoni u ta' din il-valutazzjoni. Ir-rakkomandazzjonijiet tiegħu
skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet
(1) sa (6) hawn taħt.
(20)               
Fil-kuntest tas-Semestru Ewropew, il-Kummissjoni
wettqet ukoll analiżi tal-politika ekonomika taż-Żona tal-Euro
inġenerali. Abbażi ta' din l-analiżi, il-Kunsill ħareġ
rakkomandazzjonijiet speċifiċi għall-Istati Membri li l-munita
tagħhom hija l-euro. Franza għandha tiżgura wkoll
l-implimentazzjoni sħiħa u f'waqtha ta' dawn ir-rakkomandazzjonijiet.
B’DAN JIRRAKKOMANDA li Franza
tieħu azzjoni fil-perjodu 2014-2015 sabiex:
1.           Issaħħaħ
l-istrateġija baġitarja, fosthom billi tispeċifika aktar
il-miżuri sottostanti għas-sena 2014 u lil hinn biex tiżgura
l-korrezzjoni tad-defiċit eċċessiv b'mod sostenibbli sal-2015
billi tilħaq l-isforz tal-aġġustament strutturali
speċifikat mir-rakkomandazzjoni tal-Kunsill skont il-Proċedura ta’
Defiċit Eċċessiv. Korrezzjoni durabbli tal-iżbilanċi
fiskali teħtieġ implimentazzjoni kredibbli tar-riformi strutturali
ambizjużi biex tiżdied il-kapaċità tal-aġġustament u
tingħata spinta lit-tkabbir u l-impjiegi. Wara l-korrezzjoni
tad-defiċit eċċessiv, twettaq aġġustament strutturali
lejn l-objettiv ta’ terminu medju ta' mill-inqas 0,5 % tal-PDG kull sena,
u aktar f'kundizzjonijiet ekonomiċi tajbin jew jekk meħtieġ li
tiżgura li r-regola tad-dejn tintlaħaq sabiex il-proporzjon tad-dejn
għoli tal-amministrazzjoni pubblika jinġieb b'mod sostenibbli
fid-direzzjoni 'l isfel. Iżżid l-isforzi biex tikseb żidiet
fl-effiċjenza fis-sottosetturi kollha tal-amministrazzjoni pubblika,
fosthom billi tirridifenixxi l-ambitu tal-azzjoni tal-gvern. Partikolarment,
tieħu passi biex tnaqqas b'mod sinifikanti ż-żieda fl-infiq
tas-sigurtà soċjali mill-2015 kif ippjanat, billi tistipula miri tal-infiq
annwali fil-kura tas-saħħa aktar ambizjużi, tikkontjeni
l-kostijiet tal-pensjonijiet u tirrazzjonalizza l-benefiċċji familjali
u l-benefiċċji tad-djar. Tistipula skeda ċara
għall-proċess fis-seħħ ta' disċentralizzazzjoni u
tieħu l-ewwel passi sa Diċembru 2014, bil-għan li telimina
d-dupplikazzjoni amministrattiva, tiffaċilita l-fużjonijiet bejn
il-gvernijiet lokali u tikkjarifika r-responsabbiltajiet ta' kull saff
tal-gvern lokali Tintroduċi limitu massimu fuq iż-żieda annwali
fid-dħul mit-taxxa tal-gvern lokali filwaqt li tnaqqas l-għotjiet
mill-gvern ċentrali kif ippjanat. Apparti l-ħtieġa ta' ffrankar
fuq terminu qasir, tieħu passi biex tindirizza ż-żieda
proġettata fin-nefqa pubblika fuq is-saħħa fuq terminu medju u
twil, fosthom fil-qasam tan-nefqa farmaċewtika, u tieħu miżuri
addizzjonali meta u fejn meħtieġ biex iġġib is-sistema
tal-pensjonijiet f'bilanċ sal-2020 b'mod sostenibbli, b'fowkus
speċjali fuq l-iskemi speċjali eżistenti. 
2.           Tiżgura li t-tnaqqis
fil-kost tax-xogħol li jirriżulta mill-“crédit d’impôt compétitivité
emploi” ikun sostenibbli. Tieħu azzjoni biex tnaqqas aktar
il-kontribuzzjoni tas-sigurtà soċjali mill-impjegaturi f'konformità
mal-impenji skont il-patt ta' responsabbiltà u solidarjetà, u tiżgura li
l-ebda miżura oħra ma tpaċi dan l-effett u li l-miri previsti
attwalment jinżammu. Tevalwa aktar l-impatt ekonomiku tal-eżenzjonijiet
mill-kontribuzzjoni tas-sigurtà soċjali, tpoġġi l-enfasi fuq
l-impjiegi, l-iżviluppi tal-pagi u l-kompetittività u tieħu
miżuri xierqa kif meħtieġ. Tnaqqas aktar il-kost tax-xogħol
b'mod li ma jaffettwax il-baġit jiġifieri fin-naħa t'isfel
tal-iskala tal-pagi speċjalment permezz ta' tnaqqis immirat
fil-kontribuzzjoni tas-sigurtà soċjali tal-impjegaturi filwaqt li tqis
l-iskemi diversi ta' għajnuna għall-paga. 
3.           Tissimplifika r-regoli
amministrattivi, fiskali u tal-kontabilità tal-kumpaniji u tieħu
miżuri konkreti biex timplimenta l-"pjan ta' simplifikazzjoni"
fis-seħħ tal-gvern sa Diċembru 2014. Telimina l-impedimenti
regolatorji fuq it-tkabbir tal-kumpaniji, partikolarment billi
tirrieżamina l-kriterji marbuta mad-daqs fir-regolamenti biex tevita
l-effetti ta' limiti massimi. Tieħu passi biex tissimplifika u ttejjeb
l-effiċenjenza tal-politika tal-innovazzjoni, speċjalment permezz ta'
evalwazzjoni u jekk meħtieġ ta' adattament tal-“crédit d’impôt
recherche”. Tiżgura li r-riżorsi jkunu ffukati fuq il-pilastri
tal-kompetittività l-aktar effettivi u tippromwovi aktar l-impatt ekonomiku
tal-innovazzjoni żviluppata fil-pilastri. 
4.           Tneħħi
r-restrizzjonijiet mhux ġustifikati fuq l-aċċess għal u
l-eżerċizzju tal-professjonijiet regolati u tnaqqas il-kostijiet
tad-dħul u timpromwovi l-kompetizzjoni fis-servizzi. Tieħu aktar
azzjoni biex tnaqqas il-piż regolatorju li jaffettwa l-funzjonament
tas-settur bl-imnut, partikolarment billi tissimplifika l-awtorizzazzjonijiet
għall-ftuħ ta' ħwienet kummerċjali u tneħħi
l-probizzjoni fuq il-bejgħ b'telf. Filwaqt li żżomm
kundizzjonijiet affordabbli għall-gruppi vulnerabbli, tiżgura li
t-tariffi regolati tal-gass u l-elettriku għall-konsumaturi tal-unitajiet
domestiċi jkunu stipulati f'livell xieraq li ma jirrappreżentax
ostaklu għall-kompetizzjoni. Issaħħaħ il-kapaċità
tal-interkonnessjoni tal-elettriku u l-gass ma' Spanja; partikolarment,
iżżid il-kapaċità tal-interkonnessjonijiet tal-gass sabiex
tintegra bis-sħiħ is-suq tal-gass Iberiku mas-suq Ewropew. Fis-settur
tal-ferroviji, tiżgura l-indipendenza mill-operatur eżistenti
tal-maniġer tal-infrastruttura unifikata l-ġdid u tieħu passi
biex tiftaħ it-trasport domestiku tal-passiġġieri
għall-kompetizzjoni qabel 2019.
5.           Tnaqqas il-piż tat-taxxa
fuq ix-xogħol u żżid l-isforzi biex tissimplifika u
żżid l-effiċjenza tas-sistema tat-taxxa. Għal dan
il-għan, mill-baġit tal-2015 tieħu miżuri biex:
tneħħi l-infiq ineffeċjenti tat-taxxa fuq l-introjtu personali u
tal-kumpaniji abbażi tal-valutazzjonijiet riċenti u l-inizjattiva
“Assises de la fiscalité” filwaqt li tnaqqas ir-rati statutorji; tieħu
miżuri addizzjonali biex tneħħi x-xejra lejn id-dejn
fit-tassazzjoni tal-kumpaniji; twessa' l-bażi għat-taxxa,
speċjalment fuq il-konsum; gradwalment tneħħi s-sussidji li huma
ta' ħsara għall-ambjent.
6.           Tieħu aktar azzjoni biex
tiġġieled ir-riġidità tas-suq tax-xogħol, partikolarment
billi tieħu miżuri biex tirriforma l-kundizzjonijiet tal-“accords de
maintien de l’emploi” biex iżżid l-użu tagħhom minn kumpaniji
li jkunu għaddejjin minn diffikultajiet. Tieħu miżuri
addizzjonali biex tirriforma s-sistema tal-benefiċċju tal-qgħad
flimkien mas-sħab soċjali, sabiex tiggarantixxi s-sostenibbiltà
tagħha filwaqt li tiżgura li tipprovdi inċentivi adegwati biex
dak li jkun jirritorna jaħdem. Iżżid l-konsulenza u t-taħriġ
għall-ħaddiema ixjaħ u tirrivaluta l-arranġamenti rilevanti
speċifiċi tal-benefiċċju tal-qgħad. 
7.           Twettaq modernizzazzjoni
tal-edukazzjoni u t-taħriġ vokazzjonali, timplimenta r-riforma
tal-edukazzjoni obbligatorja u tieħu aktar passi biex tnaqqas l-inugwaljanzi
edukattivi partikolarment billi ssaħħaħ il-miżuri tat-tluq
kmieni mill-iskola. Tiżgura li l-politiki attivi tas-suq tax-xogħol
jgħinu lill-gruppi l-aktar vulnerabbli. Ittejjeb it-tranżizzjoni
mill-iskola għax-xogħol, speċjalment billi żżid il-miżuri
biex tiżviluppa aktar l-apprendistat b'emfasi speċifika fuq dawk
bl-inqas ħiliet.  
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU L 306, 23.11.2011, p. 25.
[3]               COM(2014) 411 final.
[4]               P7_TA(2014)0128 u P7_TA(2014)0129.
[5]               ĠU L 140, 27.5.2013, p. 11.
[6]               C(2013) 8004 final.
[7]               COM(2013) 800 final.
[8]               COM(2013) 790 final.
[9]               SWD(2014) 81 final
[10]             Skont l-Artikolu 5(2) tar-Regolament tal-Kunsill (KE)
Nru 1466/97.